Informatīvais ziņojums

**Par Eiropas Savienības Konkurētspējas ministru padomes 2012.gada 30.-31. maija sanāksmē izskatāmo jautājumu**

##### I Ministru padomes sanāksmes darba kārtība

Briselē, 2012. gada 30.- 31. maijā notiks kārtējā Eiropas Savienības (turpmāk – ES) Konkurētspējas ministru padomes (turpmāk – Padome) sanāksme, kuras darba kārtībā ir ietverts jautājums par Līguma projektu par vienotās patentu tiesas izveidi un vienotās patentu tiesas statūtiem, par kuru ir sagatavota Latvijas nacionālā pozīcija.

**II Latvijas nacionālā pozīcija**

ES Konkurētspējas Padomes sanāksmē paredzēts panākt politisko vienošanos par pēdējo elementu vienotās ES patentu sistēmas izveidē, proti Līguma projektu par vienotās patentu tiesas (turpmāk – Patentu tiesa) izveidi un Patentu tiesas statūtiem, atrisinot jautājumu par Patentu tiesas centrālās nodaļas atrašanās vietu. Vienotās ES patentu sistēmas elementi ir ES patents, ES patentu tulkošana un vienota patentu tiesvedības sistēma.

2011.gada 10.martā ES Konkurētspējas Padomes sanāksmē tika pieņemts lēmums 2011/167/ES, ar ko atļauj ciešāku sadarbību attiecībā uz vienotas patentu aizsardzības izveidi. Ciešākas sadarbības mehānismā ir iesaistījušās 25 ES dalībvalstis, tai skaitā Latvija.

2011.gada 27.jūnija ārkārtas Konkurētspējas Padomes sanāksmē dalībvalstis ciešākas sadarbības ietvaros vienojās par priekšlikumu Eiropas Parlamenta un Padomes regulai par ciešāku sadarbību saistībā ar vienotas patentu aizsardzības izveidi un par priekšlikumu Eiropas Parlamenta un Padomes regulai par ciešāku sadarbību saistībā ar vienotas patentu aizsardzības izveidi attiecībā uz piemērojamo tulkošanas kārtību (turpmāk – Regulas projekti). Šobrīd ir panākta vienošanās ar Eiropas Parlamentu, noslēdzot darbu ES Padomē par minētajiem regulas projektiem.

Lai uzsāktu darbu pie tiesvedības sistēmas izveides, Eiropas Komisija 2011. gada 14. jūnijā nāca klajā ar Līguma projektu par Patentu tiesas izveidi (turpmāk – Līgums)*.* Patentu tiesas sistēma plānota kā ekskluzīva patentu tiesas sistēma, kurā tiktu skatīti Eiropas patenta un nākotnē arī ES patenta strīdi, proti, lietas par patentu anulēšanu, patentu pārkāpumi un citi ar patentiem saistīti strīdi. Patentu tiesa tiek plānota kā specializēta patentu tiesa, kuras spriedumiem būs spēks visās Līguma projektā iesaistīto dalībvalstu teritorijās.

 2011.gada 5. - 6.decembra ES Konkurētspējas Padomes sanāksmē Polijas Prezidentūra nespēja panākt vienošanos par Patentu tiesas centrālās nodaļas (turpmāk – Centrālā nodaļa) izvietošanu. Ņemot vērā jautājuma politisko un ekonomisko nozīmi, Dānijas prezidentūra jautājumu par Patentu tiesu turpināja risināt neformāli un divpusēji. 2012. gada 30. janvāra neformālajā Eiropadomē dalībvalstu valdību vadītāji apņēmās politisko vienošanos par Centrālās nodaļas atrašanās vietu un Līguma tekstu kopumā panākt līdz 2012.gada jūnija beigām. Gadījumā, ja šajā Padomes sanāksmē tiks panākta vienošanās par Centrālās nodaļas atrašanās vietu, tad ilggadējs darbs pie vienotās ES patentu sistēmas izstrādes tiks noslēgts.

 Latvija uzskata, ka vienošanās par Līguma tekstu un Patentu tiesas statūtiem ir būtiska, ņemot vērā to, ka tiesvedības izveide ir pēdējais elements vienotas ES patentu sistēmas izveidē. Līdz ar ES patentu sistēmas ieviešanu tiktu nodrošināta lētāka un pieejamāka patentēšana, kas ir būtiska inovāciju attīstībai un izaugsmei kopumā, veicinot uzņēmumu konkurētspēju Eiropas tirgū. Ņemot vērā ilggadējo darbu un ieguldītās pūles sistēmas izstrādē, svarīgi ir panākt vienošanos pēc iespējas ātrāk, ko izdarīt ir apņēmušies arī dalībvalstu valdību vadītāji šī gada 30.janvāra neformālajā Eiropadomē.

Tādējādi, lai nodrošinātu ātrāku sistēmas ieviešanu, Latvija vēlas, lai Centrālās nodaļas jautājumam tiktu rasts atbilstošs risinājums un ir elastīga savā pozīcijā šajā jautājumā. Vienlaikus Latvija var atbalstīt Līguma un Patentu tiesas statūtu tekstu tā šobrīd esošajā redakcijā.

**III Latvijas delegācija**

Delegācijas dalībnieks: **Sandris Laganovskis**, tieslietu nozares padomnieks Latvijas Republikas Pastāvīgajā pārstāvniecībā ES.

Tieslietu ministrs G. Bērziņš

24.05.2012 12:00

532

Dace Vītola

67036913, Dace.Vitola@tm.gov.lv